P6_TA(2005)0302

Bulgariens og Rumæniens tiltrædelsesproces

Europa-Parlamentets beslutning om Bulgariens og Rumæniens tiltrædelsesproces

Europa-Parlamentet,

- der henviser til tiltrædelsestraktaten for Bulgarien og Rumænien, der undertegnedes den 25. april 2005,

- der henviser til, at de fremskridt, som Bulgarien og Rumænien havde gjort, gjorde det muligt at afslutte tiltrædelsesforhandlingerne, men at bestræbelserne for at afhjælpe de mangler, der er identificeret i Kommissionens fremskridtsrapport fra 2004 og i Europa-Parlamentets seneste beslutninger både før og efter undertegnelsen af tiltrædelsestraktaten, bør fortsætte,

- der henviser til brevvekslingen mellem formanden for Europa-Parlamentet og formanden for Kommissionen om fuld inddragelse af Europa-Parlamentet i tilfælde af overvejelser om anvendelse af en af sikkerhedsklausulerne i tiltrædelsestraktaten,

- der henviser til, at Fællesskabets regelværk fortsat udvikler sig og ændres op til Bulgariens og Rumæniens tiltrædelse af EU, som er planlagt til 1. januar 2007 eller til 1. januar 2008, hvis sikkerhedsklausulerne i tiltrædelsestraktaten finder anvendelse,

- der henviser til, at Rådet og Kommissionen giver observatører fra Bulgarien og Rumænien mulighed for at deltage i dele af deres interne procedurer, således at disse to landes repræsentanter i det mindste får kendskab til lovgivningsmæssige udviklinger, der også vil komme til at berøre dem,

- der henviser til forretningsordenens artikel 103, stk. 4,

1. understreger endnu en gang, at det fortsat nøje vil følge den proces, der vil føre til Bulgariens og Rumæniens tiltrædelse, og opfordrer Kommissionen til regelmæssigt at holde det underrettet om, i hvilket omfang de bulgarske og rumænske myndigheder opfylder de forpligtelser, der er indgået i tiltrædelsestraktaten; understreger, at godkendelsen af tiltrædelsestraktaterne skete på den betingelse, at Rådet og Kommissionen fuldt ud inddrager Parlamentet i al beslutningstagning, hvis sikkerhedsklausulerne i tiltrædelsestraktaterne skulle blive taget i anvendelse i forbindelse med Bulgariens og Rumæniens tiltrædelse;

2. understreger, at det bød parlamentariske observatører fra de ti nye medlemsstater velkommen i hele perioden fra undertegnelsen af tiltrædelsestraktaten til deres faktiske og formelle tiltrædelse af EU;

3. understreger, at selv om observatørernes tilstedeværelse og deres reelle indflydelse var begrænset, gjorde denne ordning det muligt for demokratisk valgte parlamentsmedlemmer fra tiltrædelseslandene ikke alene at gøre sig bekendt med Europa-Parlamentets procedurer men også at følge den faktiske vedtagelse af fællesskabslovgivningen;

4. understreger, at de observatører fra Bulgariens og Rumæniens parlamenter, som Formandskonferencen har truffet afgørelse om, kan styrke den videre forberedelse af en vellykket tiltrædelse af Den Europæiske Union, og især sikre, at de løfter, der blev givet under forhandlingerne, indfries,

5. godkender derfor Formandskonferencens beslutning af 9. juni 2005 om at indbyde parlamenterne i Bulgarien og Rumænien til at vælge parlamentariske observatører og byde dem velkommen fra 26. september 2005 og frem til deres landes formelle tiltrædelse;

6. pålægger sin formand at sende denne beslutning til Rådet og Kommissionen samt Bulgariens og Rumæniens regeringer og parlamenter.

--------------------------------------------------